*****

ΚΑΝΟΝΙΣΜΟΣ (ΕΟΚ) αριθ. 3437/89 ΤΗΣ ΕΠΙΤΡΟΠΗΣ

της 15ης Νοεμβρίου 1989

για την τροποποίηση του κανονισμού (ΕΟΚ) αριθ. 685/69 περί λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 763/89 (2), και ιδίως το άρθρο 6 παράγραφος 7,

Εκτιμώντας:

ότι το άρθρο 23 παράγραφος 5 του κανονισμού (ΕΟΚ) αριθ. 685/69 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3600/89 (4), προβλέπει ότι όταν το βούτυρο αποθεματοποιείται σε κράτος μέλος άλλο από το κράτος μέλος παρασκευής, η σύναψη της σύμβασης αποθεματοποίησης εξαρτάται από την προσκόμιση απόδειξης ως προς το γεγονός ότι το βούτυρο ανταποκρίνεται στους όρους που απαιτούνται για τη χορήγηση των ενισχύσεων στην ιδιωτική αποθεματοποίηση στο κράτος μέλος παρασκευής·

ότι βάσει του άρθρου 23 παράγραφος 6 του κανονισμού (ΕΟΚ) αριθ. 685/69, η αίτηση ενισχύσεως πρέπει να περιέλθει στον οργανισμό παρέμβασης σε μέγιστη προθεσμία 30 ημερών που υπολογίζεται από την ημέρα εισόδου στο απόθεμα και ότι η σύμβαση αποθεματοποίησης συνάπτεται σε μέγιστη προθεσμία 30 ημερών που υπολογίζεται από την ημερομηνία καταχώρισης της εν λόγω αίτησης·

ότι στις περιπτώσεις κατά τις οποίες η αποθεματοποίηση του βουτύρου πραγματοποιηθεί σε κράτος μέλος άλλο από το κράτος μέλος παρασκευής, η εν λόγω απόδειξη δεν είναι πάντα δυνατόν να προσκομίζεται μέσα στην προθεσμία που προβλέπεται για τη σύναψη της σύμβασης για λόγους που δεν καταλογίζονται στους αποθεματοποιητές αλλά συνδέονται με διοικητικές καθυστερήσεις·

ότι λαμβάνοντας υπόψη τη δυσχέρεια αυτή, πρέπει να τροποποιηθεί η παράγραφος 6 του άρθρου 23 του κανονισμού (ΕΟΚ) αριθ. 685/69 ώστε να προβλεφθεί, για τη σύναψη της συμβάσεως αποθεματοποίησης, στις περιπτώσεις που αναφέρονται στην παράγραφο 5 του εν λόγω άρθρου, μέγιστη προθεσμία 60 ημερών που υπολογίζεται από την ημέρα της εισόδου στο απόθεμα του βουτύρου · ότι πρέπει να επιτραπεί, μετά από αίτηση των ενδιαφερομένων, η αναδρομική εφαρμογή της διάταξης αυτής για την περίοδο εισόδου σε ιδιωτική αποθεματοποίηση από την 1η Απριλίου έως τις 5 Σεπτεμβρίου 1989, εφόσον η προαναφερθείσα απόδειξη δεν ήταν δυνατόν να προσκομισθεί μέσα στην προθεσμία που προβλέπεται για λόγους που δεν καταλογίζονται στον αποθεματοποιητή·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 23 παράγραφος 6 του κανονισμού (ΕΟΚ) αριθ. 685/69 προστίθεται το ακόλουθο εδάφιο:

«Στην περίπτωση που αναφέρεται στην παράγραφο 5, η σύμβαση αποθεματοποίησης συνάπτεται σε μέγιστη προθεσμία 60 ημερών που υπολογίζεται από την ημέρα εισόδου του βουτύρου στο απόθεμα.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εντούτοις, όταν η αποθεματοποίηση του βουτύρου πραγματοποιείται σε κράτος μέλος άλλο από το κράτος μέλος παρασκευής, μετά από αίτηση του ενδιαφερομένου και εφόσον δικαιολογείται ενώπιον του αρμόδιου οργανισμού, η απόδειξη που αναφέρεται στο άρθρο 23 παράγραφος 5 του κανονισμού (ΕΟΚ) αριθ. 685/69, δεν ήταν δυνατόν να προσκομιστεί μέσα στην προθεσμία των 30 ημερών από την ημέρα καταχωρίσεως της αιτήσεως, αλλά σε μέγιστη προθεσμία 60 ημερών από την ημέρα εισόδου στο απόθεμα, για λόγους ανεξάρτητους από την θέληση και που καταλογίζονται αποκλειστικά σε διοικητική καθυστέρηση, η σύμβαση αποθεματοποίησης, για το βούτυρο που εισέρχεται σε απόθεμα από την 1η Απριλίου 1989, είναι δυνατόν να συναφθεί.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Νοεμβρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 84 της 29. 3. 1989, σ. 1.

(3) ΕΕ αριθ. L 90 της 15. 4. 1969, σ. 12.

(4) ΕΕ αριθ. L 313 της 19. 11. 1988, σ. 21.